Page:Huon of Burdeux - Lee.djvu/346

 'Syr,' quod they, 'we haue passyd by Fraunce, & fyrst we were at Burdeux, & there we founde  duches Esclaramonde, wyfe to Huon of Burdeux, of whom ye haue herd so myche spekynge of. she is so fayre & so well fourmyd, so swete, pleasaunt, & gracyous as can be deuysyd. she is doughter to the admyrall Gaudys, whom Huon hath slayne, & taken her to his wyfe / grete domage is it th|at Huon sholde haue suche a wyfe / for she were meter to be wyfe to a pusaunt kinge, for who so euer had suche a wyfe to lye by myght wel say that there were none lyke her in all worlde / wolde to our lorde god, sir / that she were your wyfe' / whan the duke herde that, he chaungyd coloure & greatly couertyd the lady in his herte / so that he was stryken with such sparke of that for the byrnynge loue that he had to the lady Esclaramonde, he promysed & sware that he wolde haue her, who so euer sayd the contrary, & sayd howe he wolde slee Huon, & than haue Esclaramonde to his wyfe. Thus duke Raoull sware the deth of Huon / than he departyd fro the pylgremes. yll was employed the almes that Esclaramonde had gyuen them.

How duke Raoull of Austrych, by the reporte of the pylgremes, was amourous of the fayre Esclaramonde / and of the tornay that was cryed, to thentent to haue slayne Huon. Ca. .lxxxviii.